Shoprite-stakers glo kontrakwerkersArgieffoto Die winkelgroep Shoprite het Woensdag gesê stakende National Transport Movement (NTM)-werkers is nie werknemers van die maatskappy nie, maar deel van ŉ diensverskaffer wat op kontrakbasis werk. NTM het Dinsdag in ŉ kennisgewing gesê Shoprite, Checkers, U-Save en Hungry Lion-winkels sou alles gesluit word as gevolg van ŉ loondispuut. “Hierdie werknemers is nie deel van die Shoprite Groep nie. Hulle is werknemers van ŉ diensverskaffer wat ŉ kontrak met die groep het om spesifieke dienste te lewer,” het Shoprite gesê. Die vakbond voer aan Shoprite, sy filiale en arbeidsmakelaars betaal sommige werknemers R400 per week en dat die werkers dié bedrag as “armoede-lone” verwerp. “Die groep bevestig dat hy ŉ afskrif van die kennisgewing deur die vakbond ontvang het en dat werknemers van die diensverskaffer sedert Mei 2018 by die groep se Centurion-verspreidingsentrum staak,” het Shoprite Holdings gesê. “Ons winkels het vanoggend hul deure oopgemaak vir normale bedrywighede.”